SL Uradni list Evropske unije L 97/5

IZVEDBENA UREDBA KOMISIJE (EU) 2015/583

z dne 13. aprila 2015

o spremembi Izvedbene uredbe (EU) št. 908/2014 glede izjav o odhodkih za programe razvoja podeželja in preglednosti

EVROPSKA KOMISIJA JE–

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 36(6) in člena 114 Uredbe,

ob upoštevanju naslednjega:

(1) Člen 22(2) Izvedbene uredbe Komisije (EU) št. 908/2014 (2) določa roke, v katerih morajo države članice poslati izjave o odhodkih za odobrene programe razvoja podeželja ter ustrezna obdobja odhodkov.

(2) Države članice morajo Komisiji prijaviti vse odhodke, ki so jih upravičencem plačale na lastno odgovornost pred odobritvijo programa razvoja podeželja, in sicer v prvi izjavi o odhodkih po takšni odobritvi. Isto pravilo se smiselno uporablja v primeru spremembe programa razvoja podeželja.

(3) Za namene računovodenja je treba pojasniti, da mora izjava o odhodkih, ki so jih plačilne agencije plačale pred odobritvijo programa razvoja podeželja ali pred spremembo programa razvoja podeželja, ustrezati celotnim obdobjem iz prvega pododstavka člena 22(2) Izvedbene uredbe (EU) št. 908/2014. Poleg tega bi bilo treba vse odhodke, ki so jih plačilne agencije plačale v obdobju, v katerem je potekala odobritev programa razvoja podeželja ali njegova sprememba, prijaviti v roku, določenem za ustrezno obdobje v navedenem členu.

(4) Prav tako je treba pojasniti, da se pravilo iz drugega pododstavka člena 22(2) Izvedbene uredbe (EU) št. 908/2014 ne uporablja za prilagajanje finančnega načrta iz člena 23(2) navedene uredbe.

(5) Člen 57 Izvedbene uredbe (EU) št. 908/2014 določa, da informacije iz člena 111(1)(c) in (d) Uredbe (EU) št. 1306/2013 vključujejo opis ukrepov, ki jih financirata sklada, navedenih v Prilogi XIII k navedeni uredbi. Sheme podpor iz Uredbe Sveta (ES) št. 73/2009 (3) se dodajo k Prilogi XIII, saj se določbe Uredbe (EU) št. 1307/2013 Evropskega parlamenta in Sveta (4) začnejo uporabljati šele 1. januarja 2015.

(6) Člen 63 Izvedbene uredbe (EU) št. 908/2014 določa odstopanje od uporabe člena 3(3) Uredbe Komisije (ES) št. 259/2008 (5) glede obdobja, v katerem naj bi informacije iz navedenega člena ostale na voljo na spletni strani. To določbo bi bilo treba spremeniti tako, da bi se uporabljala za plačila za proračunski leti 2012 in 2013. Za zagotovitev kontinuitete objav bi bilo treba določiti, naj informacije ostanejo na voljo na spletni strani do 31. maja 2015 ali dokler se v skladu s členom 59(2) Izvedbene uredbe (EU) št. 908/2014 ne objavijo informacije o plačilih, ki so bila izvedena za proračunsko leto 2014.

(7) Izvedbeno uredbo (EU) št. 908/2014 je zato treba ustrezno spremeniti.

(8) Ukrepi iz te uredbe so v skladu z mnenjem Odbora za kmetijske sklade –

SPREJELA NASLEDNJO UREDBO:

Člen 1

Izvedbena uredba (EU) št. 908/2014 se spremeni:

1. V členu 22(2) se drugi pododstavek nadomesti z naslednjim: „Toda vsi odhodki, ki jih plačilne agencije plačajo upravičencem v skladu s členom 65(2) Uredbe (EU) št. 1303/2013 do konca zadnjega obdobja, kot je navedeno v prvem pododstavku tega odstavka, pred odobritvijo programa razvoja podeželja iz člena 6 Uredbe (EU) št. 1305/2013, se izvedejo pod odgovornostjo držav članic in se Komisiji prijavijo v prvi izjavi o odhodkih po odobritvi programa.. Isto pravilo se smiselno uporablja v primeru spremembe programa razvoja podeželja iz člena 11 Uredbe (EU) št. 1305/2013, razen za prilagoditve finančnega načrta, kot je navedeno v členu 23(2) te uredbe.“

2. V členu 63 se drugi odstavek nadomesti z naslednjim: „Pri tem se Uredba (ES) št. 259/2008 še naprej uporablja za plačila, izvedena za proračunski leti 2012 in 2013. Z odstopanjem od člena 3(3) navedene uredbe informacije iz navedenega člena ostanejo na voljo na spletni strani do 31. maja 2015 ali dokler se v skladu s členom 59(2) te uredbe ne objavijo informacije v zvezi s plačili, izvedenimi za proračunsko leto 2014.“

3. V Prilogi XIII se doda naslednja točka 9: „9. Sheme podpore iz Priloge I k Uredbi Sveta (ES) št. 73/2009.“

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. aprila 2015 Za Komisijo Predsednik Jean-Claude JUNCKER

(1) UL L 347, 20.12.2013, str. 549.

(2) Izvedbena uredba Komisije (EU) št. 908/2014 z dne 6. avgusta 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in drugimi organi, finančnim upravljanjem, potrjevanjem obračunov, pravili o kontrolah, varščinami in preglednostjo (UL L 255, 28.8.2014, str. 59).

(3) Uredba Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (UL L 30, 31.1.2009, str. 16).

(4) Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).

(5) Uredba Komisije (ES) št. 259/2008 z dne 18. marca 2008 o podrobnih pravilih za uporabo Uredbe Sveta (ES) št. 1290/2005 glede objavljanja informacij o upravičencih do sredstev iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP) (UL L 76, 19.3.2008, str. 28).